FPIลงเครื่องจักรครบ9ตัวก.พ.
เร่งปั๊มกำลังผลิตเพิ่มเต็ม100เป้ารายได้1.8พันล้านโต20%
11 ม.ค. 2556

เร่งปั๊มกำลังผลิตเพิ่มเต็ม100เป้ารายได้1.8พันล้านโต20%
ฟอร์จูน พาร์ท เดินเครื่องจักรใหม่ ปั๊มออร์เดอร์เต็มกำลังผลิต เป้ารายได้ปีนี้ 1,800 ล้านบาท โต 20% จากปีก่อน 
นายสมพล ธนาดำรงศักดิ์ ประธานกรรมการบริหาร บริษัท ฟอร์จูน พาร์ท อินดัสตรี้ (FPI) เปิดเผยว่า บริษัทเริ่มติดตั้งเครื่องจักรใหม่ตั้งแต่ไตรมาส 3/2555 ที่ผ่านมา จำนวน 3 ตัว และเดือน ก.พ. 2556 นี้จะติดตั้งอีก 3 ตัว และที่ติดตั้งก่อนหน้านี้แล้ว รวมเป็นเครื่องจักรใหม่ที่ติดตั้งทั้งหมด 9 ตัว ซึ่งช่วยเพิ่มกำลังการผลิตอุปกรณ์ตกแต่งรถยนต์ จาก 45% เต็มกำลังผลิต 100% สามารถรองรับคำสั่งซื้อตามสัญญาระยะยาวได้ 23 ปี 
สำหรับการเพิ่มเครื่องจักรใหม่และกำลังผลิตที่เพิ่มขึ้น ส่งผลให้เป้ารายได้ปีนี้อยู่ที่ 1,800 ล้านบาท หรือโตได้ 20% จากปี 2555 ที่ผ่านมา ซึ่งคาดว่าจะมีรายได้ 1,500 ล้านบาท และกำไรสุทธิไม่ต่ำกว่า 11% ของรายได้ และปีนี้ยังรักษาไว้ที่ระดับเดิม 11%
นายสมพล กล่าวถึงแผนการลงทุนปีนี้เป็นแผนต่อเนื่องจากปีที่ผ่านมา 150 ล้านบาท จากทั้งหมด 300 ล้านบาท ส่วนใหญ่เป็นการลงทุนเครื่องจักรเพิ่มกำลังผลิตและแม่พิมพ์ 
“การลงทุนที่สร้างรายได้ให้บริษัท คือ การลงทุนทำแม่พิมพ์เป็นเครื่องที่ปั๊มเงิน ซึ่ง FPI เป็นผู้ผลิตครบวงจร ตั้งแต่ทำแม่พิมพ์ ฉีดพลาสติก ขึ้นรูป ชุบพลาสติก ทำสี โดยค่าแรงที่เพิ่มขึ้นเป็น 300 บาทต่อวัน มีผลกับบริษัทเพียง 1% เท่านั้น เนื่องจากบริษัทได้นำหุ่นยนต์ จำนวน 12 ตัว มาช่วย 56 บ่อชุบ หากใช้แรงงานคน ต้องใช้ 1 คน ต่อ 1 บ่อชุบ เป็นการลดต้นทุนค่าแรงได้ระดับหนึ่ง จากไลน์ผลิต 2 ไลน์” 
ประธานกรรมการบริหาร กล่าวว่า มาตรการรถยนต์คันแรกของรัฐบาลไม่ได้ส่งผลต่อรายได้ FPI มากนัก เนื่องจากสินค้าส่วนใหญ่ 85% ส่งขายต่างประเทศกว่า 112 ประเทศ อีก 15% ขายค่ายรถยนต์ในประเทศ 
สำหรับตลาดต่างประเทศนั้น ตลาดใหญ่อยู่ที่เอเชียตะวันออกกลาง 45% ตลาดอเมริกากลาง อเมริกาใต้ และแอฟริกา 45% อีก 10% เป็นตลาดยุโรป นิวซีแลนด์ ลูกค้าส่งออกมีความหลากหลาย ตั้งแต่ลูกค้าประกัน ลูกค้ารายย่อย ผู้ค้าส่ง นำเข้า และผู้ผลิต โดยราคาขายมีความแตกต่างกันตามลักษณะลูกค้า
“บริษัทป้องกันความเสี่ยงอัตราแลกเปลี่ยนไว้ที่ 31.2 บาทต่อเหรียญสหรัฐ เป็นเวลา 6 เดือน และต่อไปเรื่อยๆ เพื่อลดความเสี่ยงอัตราแลกเปลี่ยน” นายสมพล กล่าว